钦定古今图书集成/理学汇编/文学典/第060卷 > 韩偓
## 钦定古今图书集成/理学汇编/文学典/第060卷 > 韩偓

按《唐书》本传：“韩偓，字致光，京兆万年人。擢进士第，佐
河中幕府，召拜左拾遗，以疾解。后迁累左谏议大夫。
宰相崔引判度支，表以自副，王溥荐为翰林学士，迁
中书舍人。偓尝与引定策，诛刘季述。昭宗反正，为功
臣。帝疾宦人骄横，欲尽去之。偓曰：‘陛下诛季述时，馀
皆赦不问，今又诛之，谁不惧死？含垢隐忍，须后可也。
天子威柄，今散在方面，若上下同心，摄领权纲，犹冀
天下可治。宦人忠厚可任者，假以恩幸，使自剪其党，
蔑有不济。今食度支者乃八千人，公私牵属，不减二
万，虽诛六七巨魁，未见有益，适固其逆心耳’。”帝前膝
曰：“此一事，终始属卿。”中书舍人令狐涣任机巧，帝常
欲以当国，俄又悔曰：“涣作宰相，或误国，朕当先用卿。”
辞曰：“涣再世宰相，练故事，陛下业已许之。若许涣可
改，许臣独不可移乎？”帝曰：“我未尝面命，亦何惮偓？”因
荐御史大夫赵崇劲正雅重，可以准绳中外。帝知偓崇门生也，叹其能让。初，李继昭等以功皆进同中书
门下平章事，时谓三使相，后稍稍更附，韩全诲、周敬
容皆忌引引。闻召凤翔李茂贞入朝，使留族子继筠
宿卫。偓闻，以为不可，引不纳。偓又语令狐涣，涣曰：“吾
属不惜宰相邪？无卫军则为阉竖所图矣。”渥曰：“不然。
无兵则家与国安，有兵则家与国不可保。”引闻，忧未
知所出。李彦弼见帝，倨甚，帝不平。偓请逐之，赦其党，
许自新，则狂谋自破。帝不用。彦弼、谮、偓及涣漏禁省
语，不“可与图政。”帝曰：“卿有官属，日夕议事，奈何不欲
我见学士邪！”继昭等饮殿中自如。帝怒，偓曰：“三使相
有功，不如厚与金帛、官爵，毋使豫政事。今宰相不得
颛决事，继昭辈所奏必听，他日遽改，则人生怨。初以
卫兵检中人，今敕使卫兵为一，臣窃寒心。愿诏茂贞
还其卫军，不然，两镇兵斗阙下，朝廷危矣。”及引召朱
全忠讨全诲，汴兵将至，偓劝引督茂贞还卫卒。又劝
表𣊻内臣罪，因诛全诲等。若茂贞不如诏，即许全忠
入朝。未及用，而全诲等已劫帝西幸。偓夜追及鄠，见
帝恸哭。至凤翔，迁兵部侍郎，进承旨。宰相韦贻范母
丧，诏还位，偓当草制，上言：“贻范处丧未数月，遽使视
事，伤孝子心。今中书事一相可办，陛下诚惜贻范才，
俟变缞而召可也。何必使出峨冠庙堂，入泣血柩侧？
毁瘠则废务，勤恪则忘哀，此非人情可处也。”学士使
马从皓逼偓求草，偓曰：“腕可断，麻不可草。”从皓曰：“君
求死耶？”偓曰：“吾职内署，可默默乎？”明日，百官至而麻
不出，宦侍合噪。茂贞入见，帝曰：“命宰相而学士不草
麻，非反耶？”艴然出。姚洎闻曰：“使我当直，亦继以死。”既
而帝畏茂贞，卒诏贻范还相，洎代草麻。自是宦党怒
偓甚，从皓让偓曰：“南司轻，北司甚，君乃崔引、王溥所
荐，今日北司虽杀之可也。两军枢密以君周岁无奉
入，吾等议救接，君知之乎？”偓不敢对。茂贞疑帝间出
依全忠，以兵卫行在。帝行武德殿前，因至尚食局，会
学士独在，宫人招偓，偓至，再拜哭曰：“崔引甚健，全忠
军必济。”帝喜，偓曰：“愿陛下还宫，无为人知。”帝赐以面
豆而去。全诲诛宫人，多坐死，帝欲尽去馀党，偓曰：“《礼》，
人臣无将，将必诛。宫婢负恩，不可赦。然不三十年，不
能成人，尽诛则伤仁。愿去尤者，自内安外，以静群心。”
帝曰：“善。”崔引请以辉王为元帅，帝问偓：“他日累吾儿
否？”偓曰：“陛下在东内时天阴，雺王闻乌声，曰：‘上与后
幽困，乌雀声亦悲。陛下闻之恻然，有是否’？”帝曰：“然。是
儿天生忠孝，与人异。”意遂决。偓议附引类如此。帝反
正，励精政事，偓处可机密，率与帝意合，欲相者三，四，
让不敢当。苏检复引同辅政，遂固辞。初，偓侍宴，与京
兆郑元规、威远使陈班并席，辞曰：“学士不与外班接。”
主席者固请，乃坐。既元规班至，终绝席。全忠引临陛
宣事，坐者皆去席，偓不动，曰：“侍宴无辄立，二公将以
我为知礼。”全忠怒偓薄己，悻然出有谮。偓喜侵侮有
位，引亦与偓贰。会逐王溥、陆扆，帝以王赞、赵崇为相，
引执赞、崇非宰相器，帝不得已而罢。赞、崇皆偓所荐
为相者，全忠见帝，斥偓罪，帝数顾引，引不为解。全忠
至中书，欲召偓杀之，郑元规曰：“偓位侍郎、学士承旨，
公无遽。”全忠乃止。贬濮州司马，帝执其手流涕曰：“我
左右无人矣。”再贬荣懿尉，徙邓州司马。天祐二年，复
召为学士，还故官。偓不敢入朝，挈其族南依王审知
而卒。兄仪，字羽光，亦以翰林学士为御史中丞，偓贬
之。明年，帝宴文思球场，全忠入，百官坐庑下，全忠怒，
贬仪棣州司马，侍御史归霭登州司户参军。

按《金銮密记》：“昭宗召偓入院，试文五篇，《万邦咸宁赋》。”

禹拜《昌言赋》，《武臣授东川节度制》，《答佛詹国进贡书》
《批三功臣让图形表》缴状云：“臣才不迈群，器非拔俗。
待价既殊于椟玉，穷经有愧于籯金。遭遇清时，涵濡
睿泽。峨冠振珮，已尘象阙之班，䑛笔和铅，更入金门
之召。击钵谢捷，纂组非工。抚己循涯，以荣为惧。”
按《南唐近事》：韩寅亮，偓之子也，尝为予言：偓捐馆之
日，温帅闻其家藏箱笥颇多，而缄𫔎甚密，人罕见者。
意其必有珍翫，使亲信发观，惟得烧残龙凤烛、金镂
红巾百馀。倏，蜡泪尚新，巾香犹郁，有老仆泫然而言
曰：“公为学士日，常视草金銮内殿，深夜方还翰苑，当
时皆宫妓秉烛炬以送，公悉藏之。”自西京之乱，得罪
南迁，十不存一二矣。余丱岁延平，家有老尼，常说斯
事，与寅亮之言颇同。尼即偓之妾云尔。